ישיבת מליאה, כנסת 23, פרוטוקול מספר 94, 2020-10-29 00:00

יריב לוין: חברות וחברי הכנסת, היום יום חמישי, י"ד בחשוון התשפ"א, 29 באוקטובר 2020.

יריב לוין: אני פותח את הישיבה המיוחדת לזכרו של ראש הממשלה ושר הביטחון יצחק רבין, זיכרונו לברכה, במלאת 25 שנים להירצחו.

ירדנה מלר-הורוביץ: אבקש מחברי הכנסת לכבד את נשיא המדינה בהיכנסו בקימה.

ירדנה מלר-הורוביץ: כבוד הנשיא! (חברי הכנסת מקדמים בקימה את פני נשיא המדינה.

ירדנה מלר-הורוביץ: ) נא לשבת.

יריב לוין: חברות וחברי הכנסת, אני מבקש לכבד את זכרו של ראש הממשלה ושר הביטחון וחבר הכנסת לשעבר, רב-אלוף במילואים יצחק רבין, זכרו לברכה.

יריב לוין: נכבד את זכרו בקימה.

יריב לוין: (חברי הכנסת מכבדים בקימה את זכרו של ראש הממשלה ושר הביטחון יצחק רבין, זיכרונו לברכה.

יריב לוין: ) נא לשבת.

יריב לוין: בתו של יצחק רבין חברת הכנסת לשעבר דליה רבין ומשפחת רבין הנכבדה, כבוד נשיא המדינה ראובן ריבלין, כבוד ראש הממשלה חבר הכנסת בנימין נתניהו, כבוד המשנה לנשיאת בית המשפט העליון השופט חנן מלצר, ראש האופוזיציה חבר הכנסת יאיר לפיד, יושב-ראש הסוכנות היהודית, השר וחבר הכנסת לשעבר יצחק הרצוג, שרות ושרי הממשלה, חברות וחברי הכנסת, מנכ"ל הכנסת סמי בקלש, מזכירת הכנסת ירדנה מלר-הורוביץ, מכובדיי כולם.

יריב לוין: 25 שנים, רבע מאה מאז עמדנו נדהמים נוכח רצח ראש הממשלה ושר הביטחון לשעבר יצחק רבין.

יריב לוין: רבע מאה, והזעזוע עודנו מכה בנו בכל פעם מחדש.

יריב לוין: יצחק רבין היה לוחם ומנהיג.

יריב לוין: הוא הקדיש את חייו למען ביטחון ישראל, למען מדינת ישראל.

יריב לוין: הוא היה שותף כלוחם וכמפקד במערכה על הקמת המדינה, ולאחר מכן – במערכה על שמירת קיומה ועל בניית כוח המגן שלה.

יריב לוין: כרמטכ"ל מלחמת ששת הימים הוא הוביל את צה"ל למערכה ששינתה את פני המדינה ואת פני ההיסטוריה – הוא הוביל את צה"ל למימוש חלום בן אלפיים שנה: שחרורה ואיחודה של ירושלים.

יריב לוין: לאחר שפשט את מדי הצבא נרתם יצחק רבין, בעוצמה שאפיינה אותו, לעשייה ציבורית למען המדינה שכל כך אהב.

יריב לוין: הוא מילא שורה של תפקידים, משגריר ישראל בארצות הברית, דרך כהונה כשר ועד לתפקיד ראש הממשלה, שאותו מילא שתי תקופות כהונה נפרדות.

יריב לוין: לכל אורך הדרך פעל בנחישות ומתוך אמונה עמוקה בדרכו.

יריב לוין: הייתה לו מחויבות אמת למדינת ישראל, לביטחונה, להבטחת עתידה ולרווחתם של אזרחיה.

יריב לוין: רבין היה נכון להיאבק על מה שהאמין בו ולהוביל מהלכים שנראו בעיניו נחוצים גם כאשר היו שנויים במחלוקת.

יריב לוין: היו רבים שהאמינו בדרכו, היו רבים שחלקו עליה, אבל ממרחק השנים אי-אפשר שלא לחוש הערכה לרבין המנהיג והאדם ולתרומתו לתקומת המדינה ולבניין הארץ.

יריב לוין: חברות וחברי הכנסת, רצח ראש הממשלה יצחק רבין הוא לא רק רצח נורא, רצח שאסור שיקרה במדינה יהודית ודמוקרטית – זהו אסון נורא לבני משפחתו ולכלל אזרחי ישראל.

יריב לוין: רצח ראש הממשלה רבין מחייב אותנו גם היום להפיק לקחים וליישמם.

יריב לוין: גם בחלוף 25 שנה מאותו רצח נורא, שנאת האחים, ההסתה הפרועה, ההתלהמות וכן, גם האלימות, לא עברו מעולמנו.

יריב לוין: אולי ההפך הוא הנכון – אנו עדים בימים אלו לקיטוב, לשיח מתלהם ולאווירה שאין לה מקום גם כאשר ישנם חילוקי דעות עמוקים.

יריב לוין: בוגד, עבריין, קלגס, קומיסר הן רק דוגמאות מעטות לשלל גילויי האלימות המילולית, הנאצות וההסתה המופנים כמעט מדי יום כלפי ראש הממשלה, כלפי שרים, כלפי חברי כנסת וכלפי מנהיגי ציבור אחרים.

יריב לוין: השיח הבוטה משתולל ברחובות, ולצערי, אף צד ואף אחד אינו נקי ממנו.

יריב לוין: הכול נגיש, הכול מהיר, הכול קל.

יריב לוין: הגבולות נמחקים.

יריב לוין: האחריות ושיקול הדעת מפנים את מקומם להתלהמות ולהתנהגות שאינה הולמת.

יריב לוין: הרשתות החברתיות והקלות שבה מסרים מועברים ומופצים רק מעצימות את האתגר המונח בפנינו כאזרחים ואת האחריות המוטלת עלינו כמנהיגים להיאבק בהסתה ולבלום את גילויי האלימות.

יריב לוין: עלינו לעצור זאת, והאחריות לכך מוטלת על כולנו, משמאל ומימין, מתוך הכנסת ומחוצה לה.

יריב לוין: עלינו לעשות זאת כדי למנוע את הרצח הבא, אבל לא רק משום כך.

יריב לוין: אין לאף חברה אנושית תקומה ולא תהיה למדינת ישראל תקומה ללא פיוס, ללא אחדות, ללא יכולת לנהל שיח נוקב, ביקורתי, אך מכבד וענייני.

יריב לוין: למרות כל הקשיים, עלינו להפיק את הלקח הראשון במעלה מהרצח הנורא.

יריב לוין: עלינו לדעת לחיות האחד עם השני בימי שגרה כמו גם בימי מצוקה, כשקל יותר וגם כשקשה מאוד.

יריב לוין: אי-אפשר שלא ללמוד את הלקח.

יריב לוין: 25 שנים עברו, רבע מאה.

יריב לוין: הגיעה העת שכולנו ננהג אחרת.

יריב לוין: יהי זכרם של ראש הממשלה ושר הביטחון יצחק רבין ורעייתו לאה רבין ברוך.

יריב לוין: חברות וחברי הכנסת, אני מזמין את ראש הממשלה בנימין נתניהו לשאת דברים.

בנימין נתניהו: מכובדיי, נשיא המדינה ראובן ריבלין, יושב-ראש הכנסת חבר הכנסת יריב לוין, המשנה לנשיאת בית המשפט העליון השופט חנן מלצר, שרי הממשלה וחברי הכנסת, יושב-ראש האופוזיציה חבר הכנסת יאיר לפיד, יושב-ראש הסוכנות היהודית יצחק הרצוג, בני משפחת רבין, מכובדיי.

בנימין נתניהו: ביום הזה אנחנו מעלים את זכרו של יצחק רבין, אוהב הארץ, לוחם, פטריוט, מנהיג.

בנימין נתניהו: ממלחמת העצמאות עד מלחמת ששת הימים, שבה פיקד על צה"ל כששחרר את ירושלים, מכהונתו כשגריר ישראל בוושינגטון ועד יומו האחרון, זכויותיו החשובות של יצחק רבין כמצביא, כדיפלומט, כשר הביטחון וכראש הממשלה ראויות להוקרה עמוקה מצד כל אזרחי המדינה, ראויות להוקרת הדורות.

בנימין נתניהו: רבע מאה, 25 שנים חלפו מאז הרצח הנורא.

בנימין נתניהו: נזכור שבעברו הרחוק של עמנו ידענו אסונות לאומיים כשקנאים חסרי רסן עשו דין לעצמם.

בנימין נתניהו: אם נרשה לאנשי שוליים לנהוג כך גם היום, שוב נמצא עצמנו על סף התהום.

בנימין נתניהו: כולנו חייבים להוקיע תופעות הרסניות של הסתה לאלימות וביזוי מכל צד שהוא.

בנימין נתניהו: כולנו חייבים לגנות בתוקף גילויים בפועל של אלימות פוליטית ואחרת מכל מחנה שהוא.

בנימין נתניהו: צרור יריות בכיכר העיר לא היה ולא יהיה תחליף להכרעת העם בקלפי.

בנימין נתניהו: ההכרעה הזאת מושגת במדינה דמוקרטית על ידי ויכוח נוקב, הבעת דעות מגוונות ושכנוע העם מעל במת הכנסת ומעל במת התקשורת.

בנימין נתניהו: הדמוקרטיה תלויה בכך שכלי התקשורת לא יציגו דעה אחידה, מונוליטית, חד-גונית, כשמי שמעז להביע דעה אחרת, אפילו קצת אחרת, מוקע מייד.

בנימין נתניהו: זאת הגדולה של הרשתות החברתיות – הן לא כפופות לתכתיב הדעות שבא מלמעלה, מקומץ אנשים, מצד קבוצה קטנה שמוטה תמיד רק לכיוון אחד.

בנימין נתניהו: כל עוד הרשתות החברתיות מאפשרות את חופש הביטוי למי שקולם מושתק בתקשורת הממוסדת והריכוזית, הן תורמות תרומה חשובה לדמוקרטיה.

בנימין נתניהו: אבל, אבל, גם שם, ברשתות החברתיות, צריך לשמור שלא ייחצו קווים אדומים.

בנימין נתניהו: אסור שתהיה שם שום הסתה לרצח, שום הסתה לאלימות מכל צד שהוא.

בנימין נתניהו: לפני 25 שנים, כמה שבועות אחרי הרצח הנפשע של יצחק רבין, אמרתי כאן בכנסת: היסוד של כל חברה חופשית ודמוקרטית הוא הוויכוח הציבורי הנוקב בשאלות העומדות על סדר-היום הציבורי.

בנימין נתניהו: ולכן, לא רק אלימות והסתה לאלימות מסכנות את המשטר הדמוקרטי; לא פחות מזה מסכנת אותו האווירה של השתקת יריבים פוליטיים, שהיא סכנה אמיתית לכל חברה חופשית.

בנימין נתניהו: בהזדמנות אחרת הוספתי: ברגע שאזרח כלשהו עובר מפולמוס פוליטי, סוער ככל שיהיה, להטפה לרצח יריביו, הוא חוצה את הקו שמפריד בין ויכוח ציבורי לגיטימי לפעולה נפשעת.

בנימין נתניהו: באותה מידה האשמת יריבים פוליטית בהסתה לרצח רק בשל התנגדותם החריפה לעמדה פוליטית כלשהי היא פעולה אנטי-דמוקרטית מובהקת שפוגעת בחופש הדיבור.

בנימין נתניהו: הינה התמצית של מה שאני אומר: אסור לנו לרמוס את חופש הדיבור, ובאותו זמן אסור לנו לקבל הסתה לרצח מכל צד שהוא, לא כלפי ציבור כזה או אחר, לא כלפי יהודים, לא כלפי ערבים, לא כלפי מפגינים ולא כלפי מנהיגים.

בנימין נתניהו: היום, 25 שנים אחרי רצח רבין, יש הסתה מפורשת לרצח של ראש הממשלה ובני ביתו חדשות לבקרים ואיש כמעט אינו פוצה פה.

בנימין נתניהו: חברי הכנסת, אם תרצו, אני אתן לכם ציטוטים, אבל זה מעל ומעבר למה שניתן לתאר.

יאיר גולן: איזו הסתה יש נגדך?

יאיר גולן: מי הסית נגדך לרצח?

תמר זנדברג: – – –

יריב לוין: תודה רבה.

יריב לוין: אנא, תכבדו את המעמד.

יאיר גולן: מי – – –

יריב לוין: חבר הכנסת גולן, אנא, תכבד את המעמד ואת הדבר הבסיסי בדמוקרטיה – שכל אחד זכאי לומר את דעתו.

יאיר גולן: – – –

יריב לוין: אני קורא אותך לסדר פעם ראשונה.

יריב לוין: אל תאלץ אותי להמשיך בזה.

תמר זנדברג: – – – באמת.

תמר זנדברג: יום אחד – – –

יריב לוין: חברת הכנסת זנדברג, אני קורא אותך לסדר פעם ראשונה.

יריב לוין: לא מכובד, באמת.

יריב לוין: תתאפקו.

יריב לוין: בבקשה, אדוני ראש הממשלה.

בנימין נתניהו: כיוון שאינני רוצה להכביד עליכם יותר מדי, אני אשלח לכם את הציטוטים הללו ומקורותיהם.

בנימין נתניהו: חברי הכנסת, לפני מחצית היובל, במסגרת הפולמוס על הסכמי אוסלו, עמדתי על זכותי להשמיע עמדה שמנוגדת לזו של ממשלה דאז.

בנימין נתניהו: זו לא הייתה רק זכותי, זו הייתה גם חובתי, בנושאים גורליים לעצם קיומה של ישראל.

בנימין נתניהו: כיבדתי את יצחק רבין, הערכתי את תחושת השליחות שלו, חיבבתי את הישירות ואפילו את הביישנות שאפיינו אותו, אבל במקביל חלקתי עליו.

בנימין נתניהו: התנגדתי בתוקף – וזה מתועד פעם אחר פעם – לקריאות "בוגד" שהופנו כלפיו, אבל באותה העת האמנתי שיצחק רבין וממשלתו שוגים, שהם מובילים מדיניות מוטעית מן היסוד.

בנימין נתניהו: הטעות הייתה בנכונות למסור שטחים לפלסטינים שכל בר-דעת מבין שהם ישמשו כבסיס תקיפה נגדנו; הטעות הייתה בתפיסה ששלום עושים עם אויבים.

בנימין נתניהו: האמנתי אז ואני מאמין גם היום ששלום עושים עם אויבים שהחליטו להפסיק להיות אויבים.

בנימין נתניהו: לא עושים שלום מדומה עם מי שמשתמשים בהסכמי השלום רק כדי לשפר עמדות להמשך המאבק לחיסול מדינת ישראל.

בנימין נתניהו: הטעות גם הייתה בראיית קורבנות הטרור כקורבנות שלום.

בנימין נתניהו: אין דבר כזה קורבנות שלום; יש קורבנות טרור.

בנימין נתניהו: בעניין זה שחור הוא שחור, לבן הוא לבן, טרור הוא טרור ושלום הוא שלום.

בנימין נתניהו: אדוני היושב-ראש, חברי הכנסת, 26 שנים חלפו מאז הסכם השלום האחרון שלנו עם מדינה ערבית ועד ההסכמים של השבועות האחרונים.

בנימין נתניהו: בניין השלום מוקם לבנה על גבי לבנה, ובכל הזדמנות אני מזכיר את יסודותיו – ההסכם עם מצרים שעליו חתמו לפני 41 שנים מנחם בגין והנשיא סאדאת, ההסכם עם ירדן שעליו חתמו לפני 26 שנים יצחק רבין והמלך חוסיין, ועכשיו הסכמי השלום שעליהם חתמתי עם מנהיג איחוד האמירויות השייח' מוחמד בן זאיד ועם מלך בחריין חמד בן עיסא אאל ח'ליפה והסכם הנורמליזציה שהשגנו עם ראש מועצת הריבונות של סודן עבד אל-פתאח אל-בורהאן ועם ראש ממשלת סודן עבדאללה חמדוכ.

בנימין נתניהו: אני מאמין שאם נתמיד במדיניות הנכונה שהתוויתי, תצטרפנה עוד מדינות לתהליך הנורמליזציה והשלום עימנו.

בנימין נתניהו: זאת מהפכה אמיתית.

בנימין נתניהו: היא משנה לטובה את עתיד ישראל ואת עתיד המזרח התיכון.

בנימין נתניהו: בזמן הסכמי אוסלו הסוגיה הפלסטינית נתפסה כלב הסכסוך באזורנו.

בנימין נתניהו: הפלסטינים בלמו כל יוזמה לחימום היחסים בין ישראל למדינות ערב.

בנימין נתניהו: למעשה, המדינות הללו הקריבו על מזבח האינטרסים הפלסטיניים את האינטרסים הכלכליים, הביטחוניים והמדיניים שלהן.

בנימין נתניהו: אבל מאז נטרפו הקלפים מחדש – התוקפנות של האסלאם הקיצוני בהובלת איראן וגרורותיה יצרה את התנאי ההכרחי הראשון לשינוי היחס כלפי ישראל בקרב המחנה הערבי המתון, ואילו התנאי ההכרחי השני לשינוי החסם אלינו היה ההתנגדות של ישראל בהנהגתי לניסיונה של איראן להתחמש בנשק גרעיני ולהפיץ אליהן את הטרור הרצחני שלה.

בנימין נתניהו: מדינות ערביות רבות חיפשו משענת איתנה.

בנימין נתניהו: הן ראו כיצד אנחנו בישראל מטפחים את עוצמתנו הצבאית והטכנולוגית וכיצד אנחנו בישראל איננו מהססים להתייצב מול איראן, ואם צריך, כפי שעשינו בסוגיית הסכם הגרעין האיראני, אם צריך – להתייצב מול כל העולם.

בנימין נתניהו: שינוי היחס במדינות ערב כלפי ישראל אינו מוגבל להנהגות שלהן.

בנימין נתניהו: גם דעת הקהל במדינות הללו מתחילה להשתנות בצורה דרמטית.

בנימין נתניהו: כל מי שהיה עכשיו בדובאי ובאבו דאבי או במקומות אחרים יכול להעיד על כך.

בנימין נתניהו: מדינת ישראל כבר לא נתפסת בחוגים רחבים בעולם הערבי כאויב אלא כשותפה נאמנה, כבת-ברית חזקה ואמיצה.

בנימין נתניהו: אני אומר לכם, חברי הכנסת, שאם רק נדבק בתפיסה הזאת ששוללת מן הפלסטינים את הווטו לעשיית שלום, אנחנו נרחיב פלאים את מעגל השלום, ובסופו של דבר נביא גם את הפלסטינים לאמץ תפיסה מציאותית שתאפשר השגת שלום אמת גם עימם.

בנימין נתניהו: יצחק רבין ראוי לתודת העם כולו על ההסכם עם ירדן, שפער סדק חשוב בחומת העוינות הערבית.

בנימין נתניהו: באוקטובר 1994, בכנסת, אמרתי לו: כראש האופוזיציה, ראש הממשלה, אני מברך אותך על צעד משמעותי שמאחד את רוב-רובו של העם, כי כוחנו באחדות, במלחמה כמו בשלום.

בנימין נתניהו: חברי הכנסת, עם סיום מצב המלחמה בין ישראל לירדן – ואגב, כאן צריך להזכיר את ראש לשכתו הנאמן של יצחק רבין איתן הבר, זיכרונו לברכה, שזה עתה נפטר, שהיה ממקדמי התהליך הזה – עם סיום מצב המלחמה ציטט יצחק רבין את הפסוק ממלכים א', "ושלום היה לו מכל עבריו מסביב", ואחר כך הוא הוסיף שתי מילים: לו יהי.

בנימין נתניהו: ובכן, אחרי 26 שנים הכתוב בתנ"ך מתממש יותר ויותר לנגד עינינו.

בנימין נתניהו: איננו שוגים באשליות, איננו נתפסים לשאננות.

בנימין נתניהו: אתגרים רבים לפנינו בביטחון, בכלכלה, במאבק בקורונה, ביחסי החוץ, בבניין הארץ.

בנימין נתניהו: אבל כפי שהתגברנו על אתגרים וקשיים בעבר וזכינו להצלחות עצומות, כך נעשה בעזרת השם בעתיד.

בנימין נתניהו: נמשיך להצעיד קדימה את מדינת ישראל, שהייתה כה יקרה לליבו של יצחק רבין ושעבורה פעל כל חייו.

בנימין נתניהו: יהי זכרו ברוך.

יריב לוין: אני מודה לראש הממשלה ומזמין את ראש האופוזיציה חבר הכנסת יאיר לפיד, בבקשה.

יאיר לפיד: אדוני יושב-ראש הכנסת, חבר הכנסת יריב לוין, כבוד נשיא המדינה ראובן רובי ריבלין, אדוני ראש הממשלה חבר הכנסת בנימין נתניהו, המשנה לנשיאת בית המשפט העליון חנן מלצר, יושב-ראש הסוכנות היהודית יצחק בוז'י הרצוג, דליה רבין, משפחת רבין.

יאיר לפיד: המורשת האמיתית של רבין היא לא השלום ולא המלחמה.

יאיר לפיד: היא האמון.

יאיר לפיד: רבין היה מנהיג שהמנהיגות שלו מבוססת על אמון.

יאיר לפיד: אנשים האמינו לו ובגלל זה האמינו בו.

יאיר לפיד: הוא אמר מה שהוא חשב; הוא עשה מה שהוא אמר.

יאיר לפיד: הוא נרצח מפני שהרוצח האמין לו.

יאיר לפיד: הרוצח האמין שרבין לא ייסוג ולא ימצמץ ולא יתקפל כל עוד הוא חי.

יאיר לפיד: הוא רצח אותו מפני שרבין אמר עשר דקות לפני שנרצח בכיכר: "אני רוצה שהממשלה – – – תמצה כל שמץ, כל אפשרות, לקדם ולהגיע לשלום כולל", ואם רבין אמר, הוא התכוון.

יאיר לפיד: אם הוא לא היה נרצח, זה מה שהוא היה עושה – ממצה כל שמץ, כל אפשרות.

יאיר לפיד: זה מה שעושים מנהיגים – אומרים את האמת שלהם ואז נאבקים על האמת שלהם.

יאיר לפיד: רבין לא מוגדר בידי מותו, הוא מוגדר בידי חייו.

יאיר לפיד: המורשת של רבין היא מודל המנהיגות שלו.

יאיר לפיד: מודל המנהיגות של רבין היה פשוט, מפני שרבין האמין בדברים פשוטים.

יאיר לפיד: הוא האמין שמנהיג צריך לומר אמת, לקחת אחריות כשעושים טעויות, להיות נדיב בקרדיטים כשיש הצלחות.

יאיר לפיד: בעיקר – להגדיר מטרות; לא לשרוד מיום ליום – להגדיר מהו הדבר הגדול שאותו אתה רוצה להשיג ולפעול למענו בכל דרך.

יאיר לפיד: לספוג את הכישלונות, את החבטות, לעשות גם את הדברים שאף אחד לא אוהב.

יאיר לפיד: זו הייתה המנהיגות של רבין.

יאיר לפיד: זו המנהיגות שחסרה היום בממשלה.

יאיר לפיד: רבין היה חייל.

יאיר לפיד: הוא היה חייל טוב יותר מכל מי שהיה לפניו ואחריו – מח"ט הראל במלחמת השחרור, רמטכ"ל ששת הימים, ראש הממשלה במבצע אנטבה.

יאיר לפיד: הוא האמין שמדינת ישראל צריכה להיות מדינה חזקה ושוחרת שלום, אז הוא הקדיש את החלק הראשון של חייו להפוך אותה למדינה חזקה ואת החלק השני של חייו – לשלום.

יאיר לפיד: את שני החלקים האלה הוא עשה באותו אופן: הגדיר מטרה, בקול רם, ברור ואיטי, ואז התחיל ללכת.

יאיר לפיד: אף אחד לא שאל את עצמו לאן הוא הולך.

יאיר לפיד: כולם ידעו.

יאיר לפיד: גם יריביו ושונאיו הגדולים לא הרגישו מרומים.

יאיר לפיד: זו אולי המחמאה הפוליטית הגדולה ביותר: יריביו האמינו לו.

יאיר לפיד: לעתים הם האמינו לו יותר מאוהביו.

יאיר לפיד: מורשת רבין אומרת: תגדיר מהי האמת שלך ואז תהיה מוכן להיאבק למענה.

יאיר לפיד: המאבק למען האמת שלך הוא צורת החיים היחידה שכדאי לחיות.

יאיר לפיד: אם הבטחת משהו, תקיים.

יאיר לפיד: אם הגדרת מה טוב לעם ישראל ולארץ ישראל, זה חשוב יותר ממה שטוב לך, להישרדות הפוליטית שלך.

יאיר לפיד: יהיו קשיים בדרך, כי מטרות גדולות מייצרות קשיים גדולים.

יאיר לפיד: אתה תעמוד בהם.

יאיר לפיד: להמשיך להיאבק – זו הדרך.

יאיר לפיד: אתה תעמוד במאבק הזה מפני שזה תפקידך.

יאיר לפיד: מהות התפקיד היא עמידה בלחצים.

יאיר לפיד: מה זה עמידה בלחצים?

יאיר לפיד: זה לא להתבלבל, להישאר ממוקד, לא לחפש אשמים כל הזמן, לחפש פתרונות, לשמור על האמת שלך גם כשכל העולם אומר לך שהגיע הזמן לוותר ושהגיע הזמן להיכנע.

יאיר לפיד: יצחק רבין לא נכנע מעולם.

יאיר לפיד: יש חיילים שנכנעים; יש חיילים שהדרך היחידה לעצור אותם היא שלושה כדורים בגב.

יאיר לפיד: מה שהוא הוריש לנו הוא האמת הפשוטה: אנחנו צריכים להמשיך לנסות להביא שלום.

יאיר לפיד: לא בטוח שנצליח, אבל אסור לנו להפסיק לנסות.

יאיר לפיד: אנחנו לא אמורים להוריש לילדינו את הפלסטינים.

יאיר לפיד: אנחנו לא אמורים להוריש לילדינו את הסכסוך.

יאיר לפיד: אם יהיה סדק, אנחנו צריכים להיכנס בו.

יאיר לפיד: אם יהיה רגע, אסור לנו לפספס אותו.

יאיר לפיד: בלי להיפרד מהפלסטינים, הזהות היהודית והדמוקרטית של מדינת ישראל נמצאת בסכנה.

יאיר לפיד: תפקידנו, תפקידנו כולנו, הוא למנוע את הסכנה הזאת, לא להמציא הזיות משיחיות ולטעון שהיא תיעלם מעצמה.

יאיר לפיד: כשרבין נרצח היו בין הים לירדן חמישה מיליון ו-400,000 יהודים ושלושה מיליון ערבים.

יאיר לפיד: היום יש בין הים לירדן שישה וחצי מיליון יהודים ושישה וחצי מיליון ערבים.

גדעון סער: – – –

יאיר לפיד: להעמיד פנים שזה לא קורה זה לא מדיניות – זה בריחה מאחריות.

יאיר לפיד: רבין אמר לנו שגורלנו הוא לא משהו שאנחנו מתבוננים בו בעודו קורה.

יאיר לפיד: אנחנו צריכים לקבוע אותו ולעצב אותו בהתאם לאינטרסים החיוניים שלנו.

יאיר לפיד: זה לא יקרה ביום, זה לא יקרה ביומיים.

יאיר לפיד: זה גם לא יקרה בכל מחיר.

יאיר לפיד: רבין היטיב לנסח פה, מעל לבמה הזאת, את הסיכונים שאסור לנו לקחת, את הצורך לשמור על גושי היישובים, על בקעת הירדן, כמובן על השליטה הביטחונית בשטח.

יאיר לפיד: הוא הדגיש שיש אינטרסים לאומיים – כמו ירושלים, כמו זכות השיבה – שלא נוותר לגביהם אפילו בסנטימטר: ירושלים שלנו; זכות השיבה לא תהיה; בלי שליטה ביטחונית לא יהיה שום הסכם.

יאיר לפיד: אלו קשיים גדולים.

יאיר לפיד: רבין ידע שאלו קשיים גדולים, הוא רק לא חשב שאנחנו צריכים להיכנע להם.

יאיר לפיד: קושי הוא הדבר שאתה מתגבר עליו בדרך אל המטרה.

יאיר לפיד: הוא אמר את האמת כמו שהוא הבין אותה.

יאיר לפיד: היא הרגיזה לא מעט אנשים.

יאיר לפיד: היא הביאה למותו, אבל לאף אחד לא היו ספקות לגבי השאלה מהי האמת שלו.

יאיר לפיד: גם כשהתענה בספקות – והיו לו ספקות – כולם ידעו.

יאיר לפיד: ההתלבטויות היו חלק מהאמת שלו.

יאיר לפיד: אנחנו לא חיים בעולם מושלם.

יאיר לפיד: אין פתרונות מושלמים.

יאיר לפיד: זה רק לא אומר שמותר לנו לוותר על הצורך להתקדם.

יאיר לפיד: זה עוד דבר שעושים מנהיגים ולא מרבים להזכיר אותו: מנהיגים מביאים פתרונות לא מושלמים.

יאיר לפיד: אין שום דילמה בין טוב מוחלט לרע מוחלט.

יאיר לפיד: בין טוב לרע זו בחירה קלה, ולפיכך זו בכלל לא דילמה.

יאיר לפיד: פוליטיקאים בני-מזל בוחרים בין טוב לטוב; מנהיגים אמיתיים בוחרים בין רע לרע.

יאיר לפיד: תהליך אוסלו היה תהליך פגום שנקטע באמצע ויצר תוצאה פגומה.

יאיר לפיד: הוא רק היה רע פחות מהאלטרנטיבה, והאלטרנטיבה הייתה ועודנה לא לעשות שום דבר.

יאיר לפיד: בעיני רבין, האפשרות הזאת לא הייתה קיימת.

יאיר לפיד: היום האפשרות הזאת היא המדיניות הרשמית של ממשלת ישראל.

יאיר לפיד: ההסכמים עם האמירויות, עם בחריין, עם סודאן, הם הסכמים מבורכים, אבל הם מוצגים לציבור הישראלי כהוכחה לכך שאין שום סיבה להתקדם עם הפלסטינים – אפשר להמשיך לא לעשות כלום פה בבית.

יאיר לפיד: זה קוצר ראייה היסטורית נורא.

יאיר לפיד: ההסכמים האלה צריכים להיות הצעד הראשון בדרך הארוכה להיפרדות מהפלסטינים.

יאיר לפיד: אנחנו צריכים להיעזר בהסכמים האלה כדי להתניע מחדש את פתרון שתי המדינות דרך ועידה אזורית.

יאיר לפיד: זה האינטרס הישראלי.

יאיר לפיד: זה לא האינטרס שלהם – זה האינטרס שלנו.

יאיר לפיד: אם ישראל תוריד מהשולחן את פתרון שתי המדינות, היא תצטרך להחליט מה היא כן מציעה, מהי האפשרות האחרת; איך היא רוצה להישאר דמוקרטיה יהודית לאומית וליברלית, אם אין לה מושג מה לעשות עם מיליוני פלסטינים שנמצאים תחת שליטתנו.

יאיר לפיד: זו דילמה כואבת, מדממת, שפוגעת פוליטית בכל מי שנוגע בה.

יאיר לפיד: בדיוק בגלל זה רבין נכנס אליה – כי הוא הבין שזו חובתו כמנהיג לטפל בבעיות שאיש לא מעז לגעת בהן.

יאיר לפיד: המורשת של רבין היא מודל המנהיגות שלו.

יאיר לפיד: המורשת שלו היא עשיית הדבר הנכון גם כשזה קשה.

יאיר לפיד: זה תו התקן.

יאיר לפיד: אנחנו מסתכלים עליו ואנחנו מסתכלים על האנשים שמובילים היום את המדינה ואי-אפשר להחמיץ את ההבדל.

יאיר לפיד: המורשת שלו היא שמאפשרת לנו להבחין בין מנהיגים שאכפת להם קודם כול מהמדינה לאלה שאכפת להם קודם כול מעצמם.

יאיר לפיד: הוא האמין בטוב המשותף, לא במה שטוב לו.

יאיר לפיד: מדינת ישראל נמצאת באחד הרגעים הקשים בתולדותיה.

יאיר לפיד: זו לא רק המגפה, זה גם מה שקורה בתוכנו.

יאיר לפיד: ההסתה חזרה – אותה הסתה בידי אותם אנשים.

יאיר לפיד: הפילוג, השסע, השבטיות – הכול כאן.

יאיר לפיד: אנחנו חיים בעולם שכל מושג האמת שלו מעורער.

יאיר לפיד: האמת והשקר מקבלים מעמד שווה, האלימות לגיטימית, השנאה היא כלי פוליטי, ההנהגה כושלת.

יאיר לפיד: בימים כאלה נהוג להתגעגע למנהיגים מן העבר ולחשוב מה הם היו אומרים לנו.

יאיר לפיד: רבין היה אומר לנו: אל תבלבלו את המוח.

יאיר לפיד: אל תתגעגעו אליי, לכו תתקנו – זה התפקיד שלכם.

יאיר לפיד: יהי זכרו ברוך.

יאיר לפיד: תודה רבה.

יריב לוין: אני מודה לראש האופוזיציה.

יריב לוין: אני מזמין את השר עמיר פרץ.

יריב לוין: בבקשה.

עמיר פרץ: כבוד נשיא המדינה מר ראובן רובי ריבלין, משפחת רבין, חברתנו חברת הכנסת לשעבר דליה רבין, ראש הממשלה בנימין נתניהו, המשנה לנשיאה כבוד השופט חנן מלצר, יושב-ראש האופוזיציה יאיר לפיד, יושב-ראש הסוכנות היהודית מר יצחק בוז'י הרצוג, שרים, חברי כנסת, אדוני יושב-ראש הכנסת.

עמיר פרץ: אני מודה שהשבוע הזה הוא לא פשוט עבורי.

עמיר פרץ: הוא קשה לי יותר מבשנים קודמות.

עמיר פרץ: אני חוזר אל הרגע שבו אני עומד על גרם המדרגות הלום ומשותק, מביט שמאלה ורואה את המאבטחים שנושאים את יצחק במהירות אל הרכב, נושאים את תקוות עם ישראל כשהיא מוטלת על הספסל האחורי ומדממת.

עמיר פרץ: אני מביט ימינה ורואה את מפקד מחוז תל אביב אוחז בגרונו של הרוצח.

עמיר פרץ: הרגע הזה חוזר אליי שוב ושוב בימים האלה.

עמיר פרץ: המחשבות "מה היה אילו" לא מרפות: מה היה מצבנו המדיני, הכלכלי, החברתי, אילולא מעשה הנבלה של הרוצח המתועב.

עמיר פרץ: איננו יודעים באמת את התשובות על השאלות האלה.

עמיר פרץ: לא נדע איך היו מתפתחים הימים ההם.

עמיר פרץ: לא נדע אילו מהלכים היו נרקמים או אילו אירועים היו משפיעים.

עמיר פרץ: לנצח נישאר עם תחושת החמצה גדולה.

עמיר פרץ: חברי הכנסת, הייתי שם.

עמיר פרץ: הייתי עם רבין כשהתחיל במסעו השני לראשות המפלגה, ולאחר מכן – לראשות הממשלה.

עמיר פרץ: תחילה היינו חבורה קטנה סביבו, והיא הלכה וגדלה בכל מפגש, בכל נאום.

עמיר פרץ: לפעמים, בין מפגש אחד לעצרת אחרת, הוא היה מגיע אל ביתי בשדרות לרגעים של מנוחה.

עמיר פרץ: אלה היו ימים ששאבתי ממנו השראה.

עמיר פרץ: הוא היה מספיק אמיץ שלא לבחור במקומות הקלים.

עמיר פרץ: רבין הבין שהניצחון לא יגיע מאזור הנוחות – לא בתחום המדיני, לא בביטחון ולא בפוליטיקה.

עמיר פרץ: בכנות ובנחישות הייחודיות לו הוא יצא לכבוש את הפריפריה החברתית של ישראל מתוך מקום של שיתוף ואיחוד, לא של הטפה או התנשאות.

עמיר פרץ: רבין הבין שהשינוי בישראל יוכל להגיע רק אם ייבנה בית כלל-ישראלי שבו יכולים להתקיים כל שבטי ישראל זה לצד זה.

עמיר פרץ: מכובדיי, בחצי השנה האחרונה אני מרבה לחשוב עליו, מנסה לשער אם היה מוצא את מקומו בשיח הציני והשטחי שקיים אצלנו במרחב הציבורי.

עמיר פרץ: אני רק יכול לתאר לעצמי עד כמה קשה היה לשכנע אותו לצלם סרטון או לנהל מלחמת ציוצים בטוויטר.

עמיר פרץ: אני גם חושב שהוא היה מבקר גם אותי ומעיר לי על התרבות של הגימיקים, שגם אני לקחתי בה חלק.

עמיר פרץ: אני יודע שיש המון דוברים שמבקשים לדבר בשמו, שבטוחים ויודעים מה היה אומר, מה היה חושב.

עמיר פרץ: אני אינני מתיימר לדבר בשמו של יצחק.

עמיר פרץ: ראיתי אותו ברגעים מכוננים, התבוננתי לא אחת בייסורי המנהיגות שלו, ולעיתים, כאשר טובת האומה וטובת כלל הציבור עמדו לנגד עיניו, הוא גם הסכים להתפשר.

עמיר פרץ: כבוד היושב-ראש, הרוצח ינק את תורתו ממקורות סמכותיים, מקורות של איבה, הסתה וחושך.

עמיר פרץ: הרצח היה שיאו של מסע פלגנות, שיסוי ושנאת חינם.

עמיר פרץ: היום בערת השנאה משתוללת שוב ומעמידה את כל מה שבנינו כאן בסכנה קיומית.

עמיר פרץ: שלוש מערכות בחירות שבהן הציבור היה כלוא בקמפיין מתמשך הביאו את העם הזה לקרע שכמותו לא היה – קרע שמאיים לפרק את החברה הישראלית מבפנים.

עמיר פרץ: אין לנו מדינה ספייר, אמר יצחק רבין.

עמיר פרץ: עם המסר הזה הוא הגיע לכינוס מפלגת העבודה בדיון שהיה על הקמת ממשלת אחדות עם הליכוד, והמסר הזה הוא תכליתה של הפשרה שעליה החלטנו.

עמיר פרץ: עשיתי הכול במערכת הבחירות כדי להביא לחילופי השלטון.

עמיר פרץ: לא הסכמתי להצטרף לממשלה צרה, למרות התמורות הפוליטיות הגדולות שיכולתי לקבל.

עמיר פרץ: אבל כאשר בני גנץ קיבל החלטה אמיצה, בשל המשבר העולמי הבריאותי ומתוך אחריות לאומית, להקים ממשלת רוטציה שוויונית, החלטתי לתמוך במהלך הזה, למרות ההתחייבויות שנתתי במהלך קמפיין הבחירות.

עמיר פרץ: ידענו כי בוחרינו יגיבו לזה בכעס רב, אך למרות הקושי, למרות הכעס המובן מבית, בחרנו להירתם למאמץ הלאומי ולתרום את חלקנו במניעת ההידרדרות למערכת בחירות רביעית והרסנית, שיכולה הייתה להסתיים במלחמת אחים.

עמיר פרץ: חבריי חברי הכנסת, אם בשם המאמץ לייצר הזדמנות, לרפא את היחסים בין כל אזרחי ישראל – יהודים, ערבים, דרוזים, חילונים, חרדים, אזרחים מימין ומשמאל – אם בשם המאמץ הזה אנו משלמים מחיר פוליטי, אז המחיר ראוי, כי אולי לא הייתה יכולה להיות לנו הזדמנות נוספת.

עמיר פרץ: לצערי, לצערי הרב, הציבור לא קיבל אפילו מאה ימים של חסד, נקיים מפוליטיקה.

עמיר פרץ: הממשלה משתדלת, שרים עובדים קשה מאוד ומחפשים פתרונות למען אזרחי ישראל, אך הרעשים מחרישי האוזניים של הוויכוחים הפוליטיים מאפילים על כל העשייה ויוצרים חוסר אמון מול הציבור.

עמיר פרץ: חובתנו לפעול לחידוש האמון מול המובטלים, מול העצמאים, האוכלוסיות המוחלשות, הורים וילדי ישראל ורבים נוספים, כי זה המפתח האמיתי להתגבר על נזקי המחלה וקשיי הכלכלה.

עמיר פרץ: אדוני ראש הממשלה, קראת לכולנו להיכנס מתחת לאלונקה – כך עשינו.

עמיר פרץ: באנו לשרת את אזרחי ישראל.

עמיר פרץ: אך אדוני ראש הממשלה, אין לנו כוונה שהאלונקה הזאת תהפוך לאפיריון מלכותי של אף אחד, גם לא שלך, כי בימים האלה אתה גם חייב לרדת משם ולבוא יחד איתנו באמת מתחת לאלונקה.

עמיר פרץ: חברי הכנסת, כמו בימים הנוראים ההם לפני הרצח, גם היום הכתובת על הקיר.

עמיר פרץ: כמו אז, גם היום המילה "בוגד" איננה קו אדום יותר.

עמיר פרץ: היא נזרקת לחלל האוויר חדשות לבקרים.

עמיר פרץ: מפגינים מותקפים, איומים נשלחים לכל כיוון, רשעות ובוטות של איש כלפי אחיו הפכו למדד של פופולריות.

עמיר פרץ: יצחק רבין לא בדק מה יועיל לו בסקרים, לא חשב מה ישפיע על הבייס.

עמיר פרץ: בימים של משבר ביטחוני ובאירועים הקשים ביותר יצחק הלך בעצמו לזירות הפיגועים הקשות.

עמיר פרץ: הוא לא נרתע מהמחאות והגידופים נגדו.

עמיר פרץ: הוא לא האשים אף נושא משרה או פקיד, לא ברח מאחריות.

עמיר פרץ: הוא היה באמת ראש הממשלה של כולם, אלה שבחרו בו ואלה שלא בחרו בו.

עמיר פרץ: גם היום אפשר עוד להתעשת; גם היום אפשר עוד ללכת בדרכו של יצחק: קודם המדינה, אחר כך אנחנו.

עמיר פרץ: אדוני ראש הממשלה, המאבק על השלום הוא מאבק של דורות, עם תחנות בדרך, ומנהיגים לאורך כל השנים תרמו את חלקם בדרכם: מנחם בגין, שמעון פרס, יצחק רבין, והיום אתה קוצר את זרעי השלום.

עמיר פרץ: אני מברך אותך על כך – בלי אבל, בלי חמיצות.

עמיר פרץ: ההסכמים עם האמירויות, בחריין וסודאן חשובים מאוד.

עמיר פרץ: אני מברך על כך שהסיפוח החד-צדדי, שיכול היה לפגוע ביציבות האזורית ובהסכמי השלום, ירד מהפרק, אך אסור לנו להתחמק מהצורך שלנו להגיע להכרעה היסטורית מול הפלסטינים – הכרעה שתביא להפרדה בינינו לבין הפלסטינים על בסיס תפיסת שתי המדינות, הכרעה שתבטיח את עתידה של מדינת ישראל כמדינה יהודית ודמוקרטית.

עמיר פרץ: אדוני ראש הממשלה, בכוחך להשתמש בכישוריך הרבים על מנת לאחד ולא לפלג, ליצור מכנה משותף רחב ככל האפשר, אך אם תבחר להשתמש ביכולותיך אלה כדי לספק את הצורך הפוליטי של איש זה או אחר או של מחנה זה או אחר תביא לסכנה גדולה לעם, תמתח את החבל עד שהוא יכול להיקרע לחלוטין, ויהיה בלתי אפשרי להחזיר אותו לאחור.

עמיר פרץ: יש לך שותף, בני גנץ, שהוכיח שטובת העם מכריעה אצלו בכל צומת.

עמיר פרץ: כבד את ההסכם שעליו חתמת.

עמיר פרץ: הושט יד לאלו שלא הצביעו עבורך.

עמיר פרץ: התנער מהקיצוניות.

עמיר פרץ: נהל את עניינך האישיים הרחק מהמיקרופונים.

עמיר פרץ: נהג בממלכתיות ובכבוד באלו שאתה עצמך מינית.

עמיר פרץ: זהו רגע האמת שלך – להקשיב לצפירות האזעקה ולפעול נכון.

עמיר פרץ: זהו רגע האמת של כל יושבי הבית הזה – להוכיח שלמדנו את הלקח מאותו לילה נורא בנובמבר 95' ולהבין שמילים לא רק מתארות את ההיסטוריה, הן מעצבות ויוצרות אותה.

עמיר פרץ: מילים יכולות לקרב ולהרחיק, להפיח חיים וליטול חיים, לחרחר מלחמה ולבשר שלום.

עמיר פרץ: חבריי חברי הכנסת, מכובדיי כולם, בשם זיכרונו של יצחק, בואו ננהג באחריות ונעשה הכול כדי להבטיח את עתידה של מדינת ישראל, כי אין לנו מדינה ספייר.

עמיר פרץ: יהי זכרם של יצחק ולאה רבין ברוך.

יריב לוין: אני מודה לשר עמיר פרץ.

יריב לוין: מזכירת הכנסת, בבקשה.

ירדנה מלר-הורוביץ: אבקש מחברי הכנסת לכבד את יציאת נשיא המדינה בקימה.

ירדנה מלר-הורוביץ: כבוד הנשיא! (חברי הכנסת מכבדים בקימה את צאת נשיא המדינה מאולם המליאה.

ירדנה מלר-הורוביץ: )

ירדנה מלר-הורוביץ: נא לשבת.

יריב לוין: חברות וחברי הכנסת, תמה הישיבה המיוחדת לזכרו של ראש הממשלה ושר הביטחון יצחק רבין, זיכרונו לברכה, במלאת 25 שנים להירצחו.

יריב לוין: תם סדר-היום.

יריב לוין: הישיבה הבאה תתקיים ביום שני, ט"ו בחשוון התשפ"א, 2 בנובמבר 2020, בשעה 16:00.

יריב לוין: ישיבה זו נעולה.